Գիւտ Արահեզացի կաթողիկոսի (461-478 թթ. ) Թուղթն ամբողջութեամբ պահպանուած է Ժ դարի վերջի հեղինակ Մովսէս Դասխուրանցու (ուշ ձեռագրերում եւ գրականութեան մէջ կոչուած նաեւ Կաղանկատուացի ) Պատմութիւն Աղուանից երկի մէջ (գլուխ Ա ժա)։ Թուղթը հաւանաբար ընդգրկուած է եղել Աղուանից կաթողիկոսարանի դիւանի փաստաթղթերի եւ այլ գրուածքների ընդօրինակութիւնը պարունակող այն ժողովածոյում, որը Ժ դարի կէսին (949 թ. ) տեսել ու ընթերցել է Անանիա Մոկացի Հայոց կաթողիկոսը (946-967 թթ. ): Անանիան անուանում է դա Պատմութիւն Աղուանից եւ վերաշարադրում որոշ հատուածներ, այդ թւում՝ բաւականին յստակ՝ Գիւտի թղթի մի մասը։ Մի քանի տասնամեակ անց այդ ժողովածոն դարձել է պատմագիր Դասխուրանցու համար անգնահատելի սկզբնաղբիւր իր պատկերացրած Աղուանքի (Հայոց Արեւելից կողմանք+Բուն Աղուանք) պատմութիւնն ամփոփելու մտայղացումն իրագործելիս։ Պատմութիւն Աղուանից- ից դուրս Գիւտի թղթի առաջին կէսը պահպանուած է նաեւ Հայոց կաթողիկոսարանի Գիրք թղթոցի մի տարբերակում (այսպէս կոչուած՝ էջմիածնական տարբերակ. ՄՄ ձեռ. թիւ 2966, 3062)։